QBU-88
QBU-88 je kineska snajperska puška razvijena krajem 1980tih godina. Sa vojnog aspekta ovo i nije pravo snajpersko oružje, nego oružje koje je namijenjeno boljim strijelcima za daljine nešto veće nego što može pogoditi strijelac sa jurišnom puškom. Puška radi na principu pozajmice barutnih gasova (Short Stroke Gas Piston) lociranim iznad cijevi i može pucati samo u poluautomatskom modu. Nosač zatvarača i zatvarač se nalaze u metalnom kućištu koje je zatvoreno polimerskim ramom. Puška je izrađena u Bullpup sistemu i ima otvor za izbacivanje čahura jedino sa desne strane. Oružje je opremljeno mehaničkim diopterskim nišanima koji se mogu oboriti kada se ne koriste. Također na pušci postoji mala šina sa gornje strane na koju se može postaviti dnevni ili noćni optički nišan. Na ustima cijevi nalazi se skrivač plamena. Postoji mogućnost ugradnje nožica. Dužina puške je 920 mm, a cijev 620 mm. Težina je 4,1 kg. Puni se okvirom od 10 metaka. Za ovu pušku kao i puškomitraljez QJY 88 (Tip 88) firma NORINCO je razvila specijalni metak sa težim zrnom koje ima efektivan domet do 800 metara i može probiti čeličnu ploču debljine 3 mm na 1000 metara. Samo zrno kod teškog metka je nešto duže, aerodinamičnije, a jezgro je izrađeno od čelika.